**Indokolás**

**Budapest Főváros XI. Kerület Újbuda Önkormányzata Képviselő-testületének a Képviselő-testület és szervei Szervezeti és Működési Szabályzatáról szóló**

**34/2014. (XII. 22.) XI.ÖK rendelet, valamint egyes önkormányzati rendeletek bizottsági feladat- és hatáskörökkel kapcsolatos módosításáról szóló**

**31/2019. (X. 31.) önkormányzati rendeletéhez**

**Az 1. §-hoz**

A Képviselő-testület nem képviselő-testületi tag alpolgármestert is választ, így szükséges rendezni ezen alpolgármesternek az ülésen való részvétele során alkalmazandó részletszabályokat.

**A 2. §-hoz**

A napirend előtti hozzászólás szabályainak pontosítása szükséges, hogy a felszólalás konkrét tárgya kerüljön megjelölésre, hogy azon szabály betartható legyen, hogy a napirend előtti hozzászólásnak nem lehet tárgya az ülés napirendjén szereplő kérdés.

**A 3. §-hoz**

A Pénzügyi és Jogi Bizottság két bizottságra (Pénzügyi és Költségvetési Bizottság, valamint Jogi és Közbeszerzési Bizottság) történő szétválása miatt szükséges módosítani az SZMSZ rendelkezéseit.

**A 4. §-hoz**

A képviselő-testületi ülésen - a vitát megelőző bizottsági hozzászólási lehetőség helyett - a vitában kerül biztosításra plusz hozzászólási lehetőség a bizottság álláspontjának és a kisebbségi véleménynek az ismertetésére.

**Az 5. §-hoz**

A Képviselő-testület új bizottsági struktúrát hoz létre, meghatározva a bizottságok nevét és létszámát.

**A 6. §-hoz**

Az átruházott hatáskörben hozott bizottsági döntések tekintetében a kötelezettségvállalás jogának rendezése az 5. melléklet Általános rendelkezései közül kerül át.

**A 7. §-hoz**

A Képviselő-testület új tanácsnoki struktúrát hoz létre, meghatározva a tanácsnoki tisztségek megnevezését, a 7. melléklet a továbbiakban nem tartalmazza a tanácsnoki tisztséget betöltők nevét.

**A 8. §-hoz**

Az Mötv. lehetőséget ad a képviselő-testületnek több alpolgármester megválasztására, akik közül legalább egy alpolgármestert saját tagjai közül kell megválasztania. Ezen rendelkezés alapján az SZMSZ a módosítás alapján négy alpolgármester megválasztása ad lehetőséget, melyek főállásúak, és egy alpolgármester nem a Képviselő-testület tagjai közül kerül megválasztásra.

**A 9-10. §-hoz**

Az SZMSZ 2. és 3. melléklete tartalmazza az átruházott hatásköröket, de az SZMSZ rendelkezései nem, vagy nem pontosan tartalmazzák a jegyző vonatkozásában a mellékletek címét és az arra való hivatkozást.

**A 11. §-hoz**

Az SZMSZ 3. melléklete tartalmazza az átruházott hatásköröket, de a melléklet címe nem tartalmazza a jegyző megnevezését. Javítani szükséges továbbá a Pénzügyi és Jogi Bizottság két bizottságra (Pénzügyi és Költségvetési Bizottság, valamint Jogi és Közbeszerzési Bizottság) történő szétválása miatt a melléklet szövegét.

**A 12. §-hoz**

A bizottsági és tanácsnoki struktúra változása miatt módosítani szükséges a feladatkörüket meghatározó mellékleteket.

**A 13-16. §-hoz**

A Pénzügyi és Jogi Bizottság két bizottságra (Pénzügyi és Költségvetési Bizottság, valamint Jogi és Közbeszerzési Bizottság) történő szétválása miatt módosítani szükséges a pénzeszközök átadásának, átvételének rendjéről,valamint a Budapest Főváros XI. Kerület Újbuda Önkormányzata tulajdonában álló vagyonnal való rendelkezés szabályairól szóló rendeletben a bizottság nevét.

**A 17. §-hoz**

A hatályba léptető rendelkezést tartalmazza, mely a hatálybalépést óra és percben határozza meg a képviselő-testületi ülés további napirendi pontjaiban meghozandó döntések (alpolgármesterek, bizottsági tagok és tanácsnokok megválasztása) jogszerűségének biztosítása érdekében.

**A 18. §-hoz**

A hatályukat vesztő rendelkezéseket tartalmazza:

a) megszűnik az SZMSZ-ben a frakciók, és azok tagjainak felsorolása, így az erre való hivatkozás hatályát veszti,

b) megszűnik a képviselő-testületi ülésen a vitát megelőző bizottsági hozzászólási lehetőség,

c) a mellékletek felsorolásából kikerül a hatályukat vesztő mellékletekre való hivatkozás,

d) megszűnik az SZMSZ-ben a frakciók, és azok tagjainak felsorolása,

e) a Kulturális és Köznevelési Bizottság hatásköréből jogszabályváltozás miatt kikerül a Dél-Budai Tankerületi Központ és a Budapesti Komplex Szakképzési Centrum fenntartásában lévő intézmények vezetői állására beérkezett pályázatok, valamint az intézményt érintő alapdokumentumok módosításának véleményezése,

f) a 3. mellékletből kikerül a Képviselő-testület hatásköreinek felsorolása, miután az nem átruházott hatáskör,

g) megszűnik az SZMSZ-ben a bizottságok tagjai nevének felsorolását tartalmazó melléklet.